Predkladacia správa

Materiál  sa  predkladá na základe  úlohy  C.8.  uznesenia  vlády  SR  č.  963  z 13. októbra 2004 k návrhu rozpočtu verejnej správy na roky 2005 až 2007.

Predmetným uznesením bolo uložené ministrovi práce, sociálnych vecí a rodiny Slovenskej republiky predložiť na rokovanie vlády analýzu hospodárenia Sociálnej poisťovne v roku 2004 s predpokladom vývoja hospodárenia v rokoch 2005 až 2007 v porovnaní s  doložkou o  finančných  vplyvoch  vypracovanou  k zákonu č. 461/2003  Z. z. o sociálnom poistení v znení neskorších predpisov a návrh opatrení na zlepšenie hospodárenia Sociálnej poisťovne.

Predmetný materiál bol v stanovenom termíne predložený na rokovanie vlády Slovenskej republiky. Vzhľadom na to, že vyplynula potreba aktualizácie materiálu v súvislosti s finančným dopadom  súboru opatrení na zlepšenie nepriaznivého vývoja v oblasti príjmov prijatých Sociálnou poisťovňou koncom roka 2004, bol materiál v tomto zmysle upravený a doplnený.

Upravené nové znenie materiálu pozostáva z piatich častí:

V 1. časti sa zameriava na proces tvorby doložky finančných, ekonomických, environmentálnych vplyvov a vplyvov na zamestnanosť nového zákona o sociálnom poistení (neskorší zákon č. 461/2003 Z. z. o sociálnom poistení) a proces tvorby návrhu rozpočtu Sociálnej poisťovne na rok 2004. 

V 2. časti analyzuje hospodárenie Sociálnej poisťovne v roku 2004 a vysvetlenie rozdielov medzi odhadom vývoja v roku 2004 a doložkou finančných, ekonomických, environmentálnych vplyvov a vplyvov na zamestnanosť (stav k 18. 11. 2004).

V 3. časti analyzuje riziká zohľadnenia aktualizovanej očakávanej skutočnosti v roku 2004 na roky 2005 – 2007.

V 4. časti je uvedený návrh opatrení na zlepšenie vývoja v oblasti príjmov.

V 5. časti sa predkladá finančný dopad opatrení prijatých na zlepšenie vývoja v oblasti príjmov k 20. januáru 2005.

Na základe predbežných údajov za január 2005 a odhadu očakávanej skutočnosti za február 2005 možno konštatovať, že celková bilancia Sociálnej poisťovne je oproti rozpočtu lepšia, a to najmä úsporami na strane výdavkov. V prípade, že takýto vývoj plnenia rozpočtu Sociálnej poisťovne bude pokračovať aj v ďalších mesiacoch roku 2005, riziko neplnenia rozpočtu Sociálnej poisťovne na rok 2005 sa nenaplní. V návrhu uznesenia vlády Slovenskej republiky sa odporúčajú postupy na zabezpečenie tohto cieľa.

Predkladaný materiál nebol predmetom medzirezortného pripomienkového konania v súlade s ustanovením čl. 10 ods. 6 písm. a) Smernice na prípravu a predkladanie materiálov na rokovanie vlády Slovenskej republiky.

Sociálna poisťovňa, ktorej sa materiál vecne týka, participovala na jeho príprave.     

Predkladaný materiál bol prerokovaný s Ministerstvom financií Slovenskej republiky.

Predkladaný materiál nemá finančný, ekonomický, environmentálny vplyv, ani vplyv na zamestnanosť.